Broj: 711-I-493-M-40/22-02-21

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Milana Laković, direktora trgovačkih društava USLUGA POREČ d.o.o. i ODVODNJA POREČ d.o.o., za davanjem mišljenja Povjerenstva**,na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno odredbi članka 18. stavka 1. ZSSI-a, obveznik** **Milan Laković, direktor trgovačkih društava USLUGA POREČ d.o.o. i ODVODNJA POREČ d.o.o., ne može istovremeno obnašati obje javne dužnosti te je na temelju članka 8. stavak 1. ZSSI-a dužan razriješiti situaciju istodobnog obnašanja ovih dviju javnih dužnosti u roku od 60 dana od dana stupanja ZSSI-a na snagu.**
2. **Poziva se obveznik da Povjerenstvu dostavi odluku o razrješenju dužnosti direktora jednog od trgovačkih društava.**

Obrazloženje

Zahtjev za davanjem mišljenja Povjerenstva podnio je obveznik Milan Laković, direktor trgovačkih društava trgovačkih društava USLUGA POREČ d.o.o. i ODVODNJA POREČ d.o.o. U Povjerenstvu zahtjev je zaprimljen 26. siječnja 2022. pod poslovnim brojem 711-U-1206-M-40/22-01-2, povodom kojeg se vodi predmet broj M-40/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Milan Laković povodom obnašanja dužnosti direktora trgovačkih društava USLUGA POREČ d.o.o. d.o.o. u vlasništvu Grada Poreča-Parenzo, Općine Vrsar, Općine Tar-Vabriga-Torre-Abrega, Općine Funtana, Općine Višnjan-Visignano, Općine Sv. Loveč, Općine Kaštelir-Labinci-Castelliere-Santa Domenic, Općine Vižinada, i ODVODNJA POREČ d.o.o. u vlasništvu Grada Poreča-Parenzo, Općine Vrsar-Orsera, Općine Tar-Vabriga-Torre-Abrega, Općinu Funtana-Fontane, Općine Sv. Loveč, Općine Kaštelir-Labinci-Castelliere-Santa Domenic, Općine Vižinada-Visinada, a što je utvrđenom uvidom u Registar Trgovačkog suda u Pazinu, dužan pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi kako radi daljnjeg postupanja od Povjerenstva traži pojašnjenje, a nastavno na donošenje novog ZSSI-a koji je stupio na snagu 25.12.2021., prema kojem su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici primjene istoga.

U zahtjevu navodi kako se sukladno odredbama Zakona o trgovačkim društvima, članku 19. stavak 1. redni broj 5., članku 32., te članku 33. Društvenog ugovora trgovačkog društva USLUGA POREČ d.o.o. (potpuni tekst) od dana 27.svibnja 2019. godine, Uprava Društva sastoji od jednog člana - direktora Društva, koji Društvo zastupa pojedinačno i samostalno. Skupština trgovačkog društva USLUGA POREČ d.o.o., Poreč-Parenzo, Mlinska 1., OIB: 31073587765 je na sjednici održanoj dana 17. prosinca 2021. godine donijela Odluku kojom se za direktora društva imenuje Milan Laković.

Na sjednici skupštine trgovačkog društva Odvodnja Poreč d.o.o. Poreč-Parenzo, Mlinska 1, OIB: 67294322519 održanoj dana 17. prosinca 2021. godine donijeta je Odluka kojom se za direktora društva imenuje Milan Laković.

Nadalje, obveznik u zahtjevu ukazuje da je na temelju članka 7. stavak 6. i članka 88. stavak 1. Zakona o vodnim uslugama („Narodne novine“, broj 66/19. ) Vlada Republike Hrvatske na sjednici održanoj 30. prosinca2021. gdonijela Uredbu o uslužnim područjima („Narodne novine“, broj 147/21 ). Ista je objavljena u Narodnim novinama 31. prosinca2021.g. i stupa na snagu osmog dana od dana objave u Narodnim novinama. Navodi da članak 25. predmetne Uredbe propisuje da uslužno područje 23 obuhvaća, između ostalih, i Grad Poreč, Općinu Funtana, Općinu Vrsar, Općinu Vižinada, Općinu Sv. Loveč, Općinu Tar - Vabriga. Društvo preuzimatelj na uslužnom području 23 je Istarski vodovod d.o.o., Buzet. Također obveznik navodi da Zakona o vodnim uslugama propisuje da su svi postojeći javni isporučitelji vodnih usluga na uslužnom području dužni pripojiti se javnom isporučitelju vodnih usluga koji je društvo kapitala, a koje je određeno Uredbom kao društvo preuzimatelj te da je društvo preuzimatelj dužno prihvatiti pripajanje, u roku od šest mjeseci od dana od stupanja na snaguUredbe iz članka 7. stavka 6. navedenog Zakona, odnosno do 8. srpnja 2022. godine.

Ističe da se na taj način i usklađenje društva Odvodnja Poreč ima provesti u razdoblju od 6 mjeseci te da će trgovačko društvo Odvodnja Poreč d.o.o. biti pripojeno društvu Istarski vodovod d.o.o., koje će prestati prestati postojati te i postojeći direktor prestati biti direktor društva Odvodnja Poreč d.o.o..

Obveznik traži mišljenje može li obavljati funkcije direktora u oba trgovačka društva do isteka mandata 30. lipnja 2022.g. te za isto dobiti odgovarajuću naknadu.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Slijedom navedenog, obveznik istovremeno uz obnašanje dužnosti direktora jednog trgovačkog društva u kojem jedinica lokalne samouprave ima većinski udio ne može obnašati funkciju predsjednika uprave u drugom trgovačkom društvu. U konkretnom slučaju to bi značilo da je obveznik dužan opredijeliti se hoće li dužnost predsjednika uprave obnašati u trgovačkom društvu USLUGA POREČ d.o.o. ili ODVODNJA POREČ d.o.o.

Povjerenstvo napominje obvezniku da je isti dužan na temelju članka 8. stavak 1. ZSSI-a u roku 60 dana od dana stupanja na snagu novog Zakona o sprječavanju sukoba interesa razriješiti situaciju istodobnog obnašanja dviju navedenih javnih dužnosti te Povjerenstvu dostaviti ostavku na mjesto direktora jednog od trgovačkih društava.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Milan Laković, poštom na dostavljenu adresu trgovačkog društva
2. Objava na internetskoj stranici Povjerenstva
3. Pismohrana